Privaatskool Elnatan streef daarna om 'n totale gebalanseerde opvoeding en onderrig aan elke leerling te verskaf. Dit behels dus nie net akademiese onderrig nie, maar ook deelname aan sport.
Goeie sportfasiliteite is reeds gedurende die afgelope jare op die skoolterrein ontwikkel en sluit rugbyvelde, hokkievelde, netbalbane en jukskeibane in. Die skool spog reeds met baie leerlinge wat oor die afgelope jare in Namibiese spanne opgeneem is. Gaan kyk gerus op ons skool se Facebook-blad vir die nuutste foto's en prestasies - ook op sportgebied.
Vir meer inligting oor Elnatan se sportbeleid kan u die volgende skakel volg. Klik hier.
Ons glo aan volle deelname in die land en streef daarna om elke jaar ons afrigting en standaarde in die volgende sportsoorte te verbeter:
Van links na regs: Charl van Schalkwyk (Junior Rugby), Isabella de Beer (Skaak), Yanka Agenbach (Hokkie), Carine Kruger (Boogskiet), Tinus Botma (Oorhoofs en krieket), Marisha Snyman (Senior Netbal), Hannecke van der Wath (Junior Netbal), Johan Adriaanse (Senior Rugby)
Alle sportfasiliteite is op die skoolterrein en leerlinge hoef vir geen sport wat deur die skool aangebied en afgerig word na 'n ander lokaal te beweeg nie. Die volgende fasiliteite is op die terrein:
* Atletiekbaan (grond)
* 5 netbalbane
* 2 rugbyvelde
* 1 Tjokker rugbyveld
* Ballet en moderne danse word op die perseel aangebied (privaat inisiatief)
* Aanlyn afrigting vir skaak met lokaal waar geoefen word (NCF president en 7 keer
Namibiese Kampioen, Mnr Charles Eichab is die skaakafrigter)
* Volledig toegeruste gimnasium vir gebruik deur hoërskoolleerlinge.
Ons gee ook geleentheid aan leerlinge om sport van hulle keuse buiten dit wat beskikbaar is by die skool te kan beoefen, soos bv uithouritte, hengel, stoei, perdry, ballet, moderne danse en pilatus wat alles privaat inisiatiewe is.
Seisoen: Januarie tot April; Oktober tot Januarie
Wat 'n leerling sê oor Elnatan Atletiek...
"Atletiek is 'n eenmansport waar elke byeenkoms 'n nuwe uitdaging is en Elnatan het vir my die blootstelling gegee om hierdie uitdagings te kon trotseer!"
Seisoen: Maart tot Augustus
Wat 'n leerling sê oor Elnatan Rugby...
"Ek geniet Rugby want my span het die liga gewen. Ek is fanaties om elke keer op die veld te gaan. Dit laat my vry voel. Ek is baie trots om my skool te verteenwoordig."
Wat 'n leerling sê oor Elnatan Netbal...
"Ek speel graag netbal want dit is lekker om te kyk hoe rats ons kan wees en hoe ons die ander span kan uitoorlê. Daar is altyd lekker gees tussen die spelers van 'n netbalspan."
Wat 'n leerling sê oor Elnatan Hokkie...
"Ons hokkie se gees is die beste! Daarom geniet ons dit en bereik baie."
Seisoen: September tot November
Wat 'n leerling sê oor Elnatan Krieket...
"Ek speel Krieket omdat ek kan sien dat ons vordering toon."
Seisoen: Augustus tot April
Wat 'n leerling sê oor Elnatan Jukskei...
"Jukskei is kombinasie van 'n rustige, stadige en ietwat konserwatiewe geskiedenis wat aanloop gee tot die opwindende, vinnige en tegniekgebonde spel wat party beter ken as die kultuur kieries". Dit verg baie konsentrasie, selfvertroue, deursettingsvermoë en dit is 'flippen' lekker."
Uithouritte word individueel aan deelgeneem, maar Elnatan leerlinge kry erkenning vir deelname aan die sport.
Wat 'n leerling sê oor Elnatan Uithouritte...
"Elke uithourit is vir my 'n groot ondervinding en uitdaging. Elke roete is anders en ek leer die natuur en omgewing goed ken. n Mens leer jou perd ook baie goed ken en ek is baie lief vir my perde. Die sport leer my baie uithouvermoë en selfdissipline. n Mens is nie altyd lus om vir hulle te gaan kos gee nie, maar ek moet dit doen, want as ons n uithourit ry, gee my perd weer vir my alles wat ek vra. My perde is vir my baie belangrik en elkeen het sy eie persoonlikheid."
Alhoewel Hengel ook 'n individuele sport is, kry Elnatan leerlinge erkenning vir deelname aan die sport en is verskeie Namibiese lede al opgelewer in varswater hengel.
Wat 'n leerling sê oor hengel:
"Hengel is 'n rustige, amper vervelige, maar tog opwindende en onvoorspelbare sport. Dit is lekker want jy weet nooit wat gaan gebeur nie en die lekkerste is as jy aan die einde van die dag daai grote uitgetrek het."
Boogskiet word reeds van 2015 aangebied by Elnatan. Heelwat Nasionale skuts is al opgelewer wat Namibia se Nasionale en Ontwikkelingspanne verteenwoordig het in Suid-Afrika en Kanada tydens internasionale byeenkomste. So veel as moontlik van die landwye kompetisies word jaarliks aan deelgeneem en die hoogtepunt is Elnatan se kompetisiebeurt wanneer dit op ons bane aangebied word.
Elnatan het reeds drie Namibiese skaakspelers opgelewer wat Namibia verteenwoordig het by die Afrika sowel as Wêreldkampioenskappe en een Afrika Kampioen. Skaak het die afgelope paar jaar ongelooflike groei getoon by die skool en huidiglik het die skaakklub 'n sterk beginner en gevorderde groep wat so veel as moontlik geleenthede in die land bywoon om hul skaakblootstelling te verbeter. Skaakafrigting word weekliks aanlyn voorsien deur die Namibiese Skaakfederasie se president, mnr Charles Eichab. Skaakkampe vind jaarliks op die skoolterrein plaas en toernooie waaraan deelgeneem word is die Hardap streeksbyeenkomste, Nasionale byeenkomste, Windhoek Skaakfees en van 2021 bied Elnatan in samewerking met die NCF (Namibia Chess Federation) 'n aanlyn Skaakkompetisie aan waar alle NAPSO skole kan deelneem.